สภานิติบัญญัติแห่งชาติ เตรียมพิจารณาร่างพระราชบัญญัติสหกรณ์
สภานิติบัญญัติแห่งชาติ เตรียมพิจารณาร่างพระราชบัญญัติสหกรณ์ รวมถึงให้ความเห็นชอบร่างพิธีสารอนุวัติข้อผูกพันเปิดตลาดบริการว่าด้วยบริการของอาเซียน

การประชุมสภานิติบัญญัติแห่งชาติ หรือ สนช. ในเวลา 10.00 น. วันนี้ 17 ส.ค.61 มีวาระพิจารณาให้ความเห็นชอบร่างพิธีสารอนุวัติข้อผูกพันเปิดตลาดบริการชุดที่ 10 ภายใต้กรอบความตกลงว่าด้วยบริการของอาเซียนและข้อผูกพันเปิดตลาดบริการชุดที่ 10 ของไทย ภายใต้กรอบความตกลงว่าด้วยบริการของอาเซียน ที่คณะรัฐมนตรีเป็นผู้เสนอ (ตามมาตรา 178 ของรัฐธรรมนูญแห่งราชอาณาจักรไทย) และพิจารณาร่างพระราชบัญญัติสหกรณ์ (ฉบับที่ ..) พ.ศ. .... จำนวน 3 ฉบับ ประกอบด้วยร่างพระราชบัญญัติสหกรณ์ (ฉบับที่ ..) พ.ศ. ....  ที่คณะรัฐมนตรีเป็นผู้เสนอ  ร่างพระราชบัญญัติสหกรณ์ (ฉบับที่ ..) พ.ศ. .... ที่พลเรือเอก ศักดิ์สิทธิ์ เชิดบุญเมือง กับคณะเป็นผู้เสนอ (เป็นร่างพระราชบัญญัติที่คณะรัฐมนตรีขอรับไปพิจารณาก่อนรับหลักการและได้ส่งคืนมาภายในกำหนดเวลาตามข้อบังคับ ข้อ 113)  และร่างพระราชบัญญัติสหกรณ์ (ฉบับที่ ..) พ.ศ. .... ที่นายมงคลัตถ์ พุกะนัดด์ กับประชาชนผู้มีสิทธิเลือกตั้ง จำนวน 16,047 คน เป็นผู้เสนอ

นอกจากนี้ ยังมีวาระพิจารณารายงานผู้ตรวจการแผ่นดิน ประจำปี 2560 รวมถึงการพิจารณาตั้งกรรมาธิการในคณะกรรมาธิการวิสามัญการพิทักษ์และเทิดทูนสถาบันพระมหากษัตริย์ แทนตำแหน่งที่ว่าง